અત્યારે તો તું અંદર છે. તારી ચારે તરફ અંધારું જ અંધારું છે. ગભરાઈશ નહીં હોં, અંદર કંઈ લાઈટ નથી જતી રહી !! અત્યારે તારો સમય છે ઈશ્વરની સમીપ રહેવાનો. એમને પ્રાર્થના કરીને ‘તમસો મા જ્યોર્તિગમય’ કહેવાનો. અહીં બહાર તો પુષ્કળ અજવાળું છે તે છતાં કેટલાંય લોકોના હૃદયમાં ઘોર અંધારું છે ! એના કરતાં અત્યારે તું જ્યાં છે ત્યાંનું અંધારું ઓછું ડરામણું છે. હમણાં તો તું એ અંધારાને માણતા શીખ. બહાર આવીને તો તારે આ અજવાળું જ સહન કરવાનું છે. પરંતુ એમ કરતાં કરતાં જો જીવનમાં કોઈક વાર અંધકાર છવાઈ જાય તો ડરીશ નહીં, કારણ કે અંધકાર પછી અજવાળું થતું જ હોય છે.